Zápisnica č. 6

z mimoriadneho zasadnutia Akreditačnej komisie, poradného orgánu vlády SR, 
konaného 21. 1. 2000 v Bratislave
___________________________________________________________________________
Účasť:

1) Členovia AK:
prítomní: H. Barancová, V. Bauer, J. Benčo, L. Bukovský, J. Bulla, V. Bužek, I. Gschwendt, R. Holúbek, V. Janeček, J. Jarab, I. Kraus, M. Kupkovič, D. Levický, J.V. Michalko, R. Midriak, P. Návrat, P. Palček, I. Šulla, M. Urban, Š. Vašek, J. Vladár
2) Hostia: 
M. Fronc	- štátny tajomník MŠ SR
A. Putala 	- ÚIPŠ

3) Prizvaní:
Mons. Rudolf Baláž, predseda Konferencie biskupov Slovenska (KBS)
Mons. prof. ThDr. František Tondra, spišsky diecézny biskup
Mons. ThDr. Tomáš Gális, PhD., delegát KBS pre VŠ
Prof. RNDr. Pavol Kluvánek, CSc., dekan KPF ŽU so sídlom v Ružomberku
ThDr. Ľubomír Pekarčík, PhD., prodekan KPF ŽU so sídlom v Ružomberku

Program: 

1.	Vyjadrenie sa o projekte zriadenia Katolíckej univerzity v Ružomberku ako neštátnej vysokej škole

 2.   Rozličné

	Zasadnutie otvoril a viedol L. Bukovský, predseda akreditačnej komisie. Uviedol, že mimoriadne zasadnutie AK zvolal na základe ústnej aj písomnej požiadavky predsedu vlády SR p. M. Dzurindu.

K bodu 1:
	Akreditačná komisia prerokovala návrh na zriadenie katolíckej univerzity, v ktorom sa konštatuje, že vláda v súlade s programovým vyhlásením prijala na svojom zasadnutí uznesenie, podľa ktorého podporuje zriadenie katolíckej univerzity ako neštátnej vysokej školy s garantovaným finančným príspevkom štátu.

	Správu pracovnej skupiny predložil Mons. J. Jarab, pričom poznamenal, že v súvislosti so zmenou projektu katolíckej univerzity zo štátnej na neštátnu považuje pracovná skupina AK za potrebné vyriešiť zriaďovateľom tieto záležitosti:
-	deklarovať usporiadanie zriaďovateľských funkcií KU v Ružomberku (Správna rada univerzity...),
-	definovať kompetencie zriaďovateľa vo vzťahu k štátnym a cirkevným orgánom,
-	vyriešiť majetkovo-právne otázky súvisiace s prevodom alebo užívaním majetku štátu, resp. cirkvi,
-	riešiť problematiku zmeny pracovno-právnych vzťahov učiteľov a zamestnancov terajšej Katecheticko–pedagogickej fakulty ŽU.

	Za zriaďovateľa návrh zdôvodnil Mons. Rudlof Baláž. Konštatoval, že návrh sa predkladá na hlas Pápeža, ktorý myšlienku zriadenia katolíckej univerzity vyslovil pri viacerých stretnutiach s predstaviteľmi katolíckej cirkvi v Ríme i na Slovensku; vyjadril presvedčenie, že je to inštitúcia, ktorá na celom svete vytvára nesmierne duchovné bohatstvo nielen pre cirkev katolícku, ale pre každý národ, ktorý túto univerzitu má. Zároveň zdôraznil, že zriadenie musí ísť presne podľa zásad cirkvi.
	KBS rozhodla o Ružomberku preto, lebo sa domnieva, že táto oblasť Slovenska je z hľadiska vysokoškolského zanedbaná; cirkvi sa podarilo získať na tento účel budovu v hodnote cca 40 mil. korún a jej vznik podporí ďalšími prostriedkami v hodnote do 50 mil. Sk. Formu neštátnej vysokej školy KBS zvolila preto, lebo hlavnú zodpovednosť na seba preberá katolícka cirkev, ktorá však rešpektuje zloženie národa z hľadiska religiózneho ako aj z toho hľadiska, že je to spoločnosť ľudí rozličných názorových prúdov (veriaci i ateisti). Po zriadení univerzity s dvoma fakultami sa predpokladá so zriadením ďalších fakúlt a to na prípravu odborníkov v masmediálnej oblasti, prípadne odborníkov v prírodných vedách.

	V diskusii vystúpili viacerí členovia AK s výhradami voči projektu v jeho súčasnej podobe.
	M. Urban upozornil vo všeobecnej rovine na neúnosné zvýšenie počtu univerzít v SR, ktoré nie je podložené predovšetkým počtom osobností, ktorými Slovensko disponuje, ani finančnými možnosťami štátu (garantovaná finančná podpora sa predpokladá aj v prípade zriadenia KU v Ružomberku).
	Opakovane vystúpil s názorom, že personálne obsadenie jestvujúcej Katecheticko--pedagogickej fakulty ŽU, ktorá má byť základom na zriadenie KU sotva postačuje na jednu fakultu, nie ešte na univerzitu, v ktorej sa predpokladá s dvoma fakultami rozdelením tejto aj tak úzko zameranej fakulty. Upozornil, že fakulta disponuje len desiatimi učiteľmi s vedeckou hodnosťou (z toho dvaja v dôchodkovom veku), pričom sa navrhovalo priznanie práv pre študijné odbory učiteľstvo pre I. stupeň základných škôl a učiteľstvo všeobecnovzdelávacích predmetov v 7 špecializáciách, čo je nereálne. Navyše, aj doterajšie práva katecheticko-- pedagogickej fakulty boli podmienené dobudovaním personálnych garancií v pedagogicko-- psychologických disciplínach, čo nebolo dosiaľ splnené. 
	V interpretácii príslušného ustanovenia zákona o vysokých školách (§ 4 ods. 2), pokiaľ ide o rozhodnutie rektora  so súhlasom akademického senátu po predchádzajúcom vyjadrení AK, sa členovia AK nezjednotili. Časť sa domnieva, že stačí dodatočný súhlas štatutárov vysokej školy. Iní (vrátane M. Urbana) sú toho názoru, že AK mala rokovať o projekte až po predložení súhlasu rektora a akademického senátu ŽU v Žiline a svoje odporúčanie poskytnúť predkladateľom, žilinskej univerzite a ministerstvu školstva. 
	M. Urban dôrazne pripomenul, že pri zakladaní univerzít je potrebná dlhodobejšia trpezlivá práca a pripomenul, ako seriózne, opakovanými diskusiami navrhovateľov napr. UMB v Banskej Bystrici s členmi AK, sa v minulosti postupne projekt vylepšoval. Navrhol, aby sa aj v prípade zriadenia KU neprijalo rozhodnutie na tomto mimoriadnom zasadnutí, ale aby sa na projekte, ak má byť pre SR prospešný, ďalej pracovalo (návrh potom pre nedostačujúcu podporu členov AK stiahol). Pripomenul tiež, že o inštitúcii, ktorá môže niesť názov univerzita, by sa mohlo uvažovať vtedy, ak má najmenej tri fakulty a vychovala najmenej tri generácie absolventov. 
	V. Bužek považuje za jednu z priorít rozvoja Slovenska existenciu kvalitného vysokého školstva, v štruktúre ktorého má Katolícka univerzita nezastupiteľné miesto, pretože môže vniesť do celého procesu vzdelávania novú dimenziu. V historickom a kultúrnom kontexte je požiadavka založenia takejto univerzity prirodzená a legitímna. Treba si vážiť odhodlanie katolíckej cirkvi založiť neštátnu univerzitu a aktívne sa podieľať na jej materiálnom i obsahovom zabezpečení. V. Bužek ďalej konštatoval, že tempo v akom celý proces založenia KU prebieha nemá racionálne opodstatnenie. O tak dôležitom projekte nemôže AK rozhodovať v časovej tiesni. Hektické tempo prípravy projektu sa prejavilo i na jeho kvalite. V projekte sa objavuje pomenovanie “rýdzo slovenský región”, či tvrdenie, že “poznanie a rozum sú verné služobníčky viery”. Na druhej strane v základnej časti projektu úplne absentuje špecifikácia základného poslania univerzity, t. j. výchova, vzdelanie, vedecký výskum. V projekte absentuje element univerzálnosti. Predstava, že rozdelením Katecheticko-pedagogickej fakulty ŽU na dve svojim poslaním veľmi príbuzné fakulty a pridaním teologického inštitútu môže vzniknúť univerzita, je nepresná, pričom treba dodať, že existujúca fakulta sa zatiaľ iba formuje. Projekt neobsahuje kvalitné personálne garancie, významné osobnosti slovenského vysokého školstva, ktoré by mohli zaručiť rozvoj univerzity v horizonte 10 – 15 rokov.
	Tento unáhlený projekt nie je hoden jeho predkladateľa a v budúcnosti pri posudzovaní nových projektov môže byť zdrojom mnohých problémov.

Uznesenie 6.1.1
	Akreditačná komisia podľa § 17 ods. 2 písm. a/ v nadväznosti na § 33a ods. 4. zákona č. 172/90 Zb. o vysokých školách v znení neskorších predpisov a podľa § 5 ods. 5 písm. c/ nariadenia vlády SR č. 422/90 Zb. o akreditačnej komisii v znení neskorších predpisov na základe posúdenia predloženého projektu odporúča zriadiť Katolícku univerzitu v Ružomberku ako neštátnu vysokú školu s garantovaným finančným príspevkom štátu s dvoma fakultami (pedagogická fakulta a filozofická fakulta). Po zriadení KU v Ružomberku AK odporúča MŠ SR priznať Pedagogickej fakulte sv. Ondreja KU v Ružomberku spôsobilosť konať štátne skúšky v študijnom odbore učiteľstvo pre I. stupeň základných škôl, a Filozofickej fakulte KU v Ružomberku spôsobilosť konať štátne skúšky v študijnom odbore učiteľstvo všeobecnovzdelávacích predmetov (pre 5.-12. roč.) v špecializáciách:
-	slovenský jazyk a literatúra
-	matematika
-	informatika
-	náboženská výchova -  katolícka teológia 
-	anglický jazyk a literatúra do 31. 8. 2001(vysoký vek garanta)
-	dejepis do 31. 8. 2001(vysoký vek garanta)
-	výtvarná výchova

K bodu 2:

1. Evalvácia vysokých škôl a fakúlt

	Pracovná skupina pod vedním M. Urbana predložila návrh na štruktúru indikátorov, ktoré budú podkladom na hodnotenie fakúlt a vysokých škôl.

Uznesenie 6.2.1
	Akreditačná komisia ukladá predsedovi AK zaslať materiály na pripomienky vysokým školám.
								T: 24. 1. 2000
								Z: L. Bukovský

2. Žiadosť o akreditáciu Vysokej školy manažmentu v Trenčíne (17/2000-AK)

	Štátny tajomník ministerstva školstva SR M. Fronc požiadal akreditačnú komisiu o akreditáciu Vysokej školy manažmentu v Trenčíne.

Uznesenie 6.2.2
	Akreditačná komisia schvaľuje M. Kupkoviča za predsedu pracovnej skupiny na akreditáciu Vysokej školy manažmentu v Trenčíne a ukladá mu predložiť návrh na zloženie pracovnej skupiny AK.
								T: 21. 2. 2000
								Z: M. Kupkovič

3. Doplnenie pracovných skupín akreditačnej komisie

a)	M. Urban navrhol doplniť pracovnú skupinu na akreditáciu Fakulty prírodných vied UMB v Banskej Bystrici o doc. RNDr. Árpáda Kécskésa, CSc. z Fakulty prírodných vied UKF v Nitre.

b)	D. Levický navrhol doplniť pracovnú skupinu pre elektrotechnické vedy o doc. Ing. Roberta Redhammera, CSc., z Fakulty elektrotechniky a informatiky STU v Bratislave.

Uznesenie 6.2.3
	Akreditačná komisia schvaľuje doplnenie pracovných skupín v predloženom znení.

Schválil:							       Lev   B u k o v s k ý
								predseda akreditačnej komisie